b'\n_START_ARTICLE_\nTamni znamen\n_START_PARAGRAPH_\nTamni znamen u seriji je romana o Harryju Potteru simbol Lorda Voldemorta i smrtono\xc5\xa1a. Ima oblik lubanje kojoj iz usta izlazi zmija. Mo\xc5\xbee se prizvati \xc4\x8darolijom koja ima inkantaciju "Morsmordre"._NEWLINE_Tamni znamen u romanima se o Harryju Potteru prvi put spominje u \xc4\x8detvrtoj knjizi, Harry Potter i Plameni pehar. Tijekom svjetskog metlobojskog prvenstva izbili su neredi tijekom kojih su biv\xc5\xa1i smrtono\xc5\xa1e mu\xc4\x8dili jednu bezja\xc4\x8dku obitelj. Na vrhuncu zbrke i nereda na nebu se pojavio Tamni znamen i smrtono\xc5\xa1e su se razbje\xc5\xbeali. Ubrzo nakon tog doga\xc4\x91aja ku\xc4\x87na vila Bartemiusa Croucha, Winky, prona\xc4\x91ena je dok je dr\xc5\xbeala \xc4\x8darobni \xc5\xa1tapi\xc4\x87 za kojeg je \xc4\x8darolijom Priori Incantatem ustanovljeno da je prizvao Tamni znamen. Crouch je, gnjevan zbog tog dokaza, odmah otpustio svoju vilu._NEWLINE_Na kraju \xc4\x8detvrte knjige doznaje se da je pravi po\xc4\x8dinitelj zapravo Crouchov sin, Bartemius Crouch ml., a ne Crouchova vila Winky. Crouch mla\xc4\x91i na svjetskom je prvenstvu bio pod pla\xc5\xa1tom nevidljivosti i uspio je ukrasti \xc4\x8darobni \xc5\xa1tapi\xc4\x87 kojim je zatim prizvao znamen. Winky je samo poku\xc5\xa1avala za\xc5\xa1tititi sina svog gospodara._NEWLINE_Tamni znamen pojavljuje se i kao tetova\xc5\xbea na podlakticama svih smrtono\xc5\xa1a \xc5\xa1to ih ozna\xc4\x8dava kao Voldemortove sljedbenike. Nakon \xc5\xa1to je Voldemort izgubio svoju mo\xc4\x87, znamen na rukama smrtono\xc5\xa1a postao je blijed, ali kako je Voldemort ja\xc4\x8dao, znamen je postajao sve jasniji. Igor Karkaroff, biv\xc5\xa1i ravnatelj Durmstranga, poku\xc5\xa1avao je skrenuti pa\xc5\xbenju Severusa Snapea na taj efekt te je na posljetku u strahu pobjegao iz Hogwartsa kad je Voldemort, na kraju knjige, vratio svoje tijelo. Kad je Voldemort \xc5\xbeelio pozvati sve svoje sljedbenike, trebao je dodaknuti Tamni znamen samo jednog od njih i znamen bi tada postao blijed i za\xc5\xbeario bi te bi tada svi smrtono\xc5\xa1e znali da se trebaju odazvati pozivu svog gospodara._NEWLINE_Fred i George Weasley za potrebe su svog du\xc4\x87ana "Weasleyjevi \xc4\x8darozezi" stvorili jestivu verziju tog simbola od kojeg bi se ljudi, kad bi ga pojeli, razboljeli.'